पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना महामारी की दूसरी लहर से बुरी तरह से प्रभावित छत्तीसगढ़ को विदेशी मदद मिलने की उम्मीद है। अमेरिका का प्रतिष्ठित चिकित्सा संस्थान "मेयो क्लिनिक” सरकार को कोरोना प्रबंधन पर अपनी विशेषज्ञ सलाह देगा। मेयो क्लिनिक की MD डॉ. प्रिया संपत से बातचीत के बाद स्वास्थ्य मंत्री टीएस सिंहदेव ने इसकी जानकारी दी है।
स्वास्थ्य मंत्री टीएस सिंहदेव ने बताया, कोरोना संक्रमण और रोकथाम में सहयोग को लेकर संस्था से विस्तृत बातचीत हुई है। उन्होंने संक्रमित लोगों को घरों में चिकित्सा पहुंचाने, उन्हें अस्पताल पहुंचने तक स्थिर रखने की व्यवस्था और ICU प्रबंधन की व्यवस्था में अपनी विशेषज्ञ सलाहकारी सेवा देने की बात कही है। संस्था में काम कर रहे भारतीय मूल के लोगों ने संकट की इस घड़ी में देश के लिए काम करने की इच्छा जताई है। स्वास्थ्य मंत्री ने कहा, मेयो क्लिनिक के विशेषज्ञ जल्दी ही अपने सुझाव सरकार को भेजेंगे। उनसे इन विषयों पर बातचीत आगे भी जारी रहेगी।
अमेरिका के तीन प्रांतों में काम करता है क्लिनिक
टीएस सिंहदेव ने बताया, मेयो क्लिनिक में करीब 4 से 5 हजार रिसर्चर और वैज्ञानिक हैं। उनके अलावा 40 से 50 हजार चिकित्सा कर्मचारी काम करते हैं। बताया गया कि मेयो क्लिनिक के प्रतिष्ठान मिनेसोटा के रोचेस्टर, एरीजोना प्रांत के स्कॉट्सडेल व फीनिक्स, और फ्लोरिडा के जैक्सनविले में काम करते हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn